KOMISIJOS REGLAMENTAS (EB) Nr. 2151/2005
2005 m. gruodžio 23 d.
nustatantis išsamias Buvusiosios Jugoslavijos Respublikos Makedonijos kilmės cukraus produktų tarifinių kvotų atidarymo ir administravimo taisykles, kaip numatyta Europos Bendrijų bei jų valstybių narių ir Buvusios Jugoslavijos Respublikos Makedonijos stabilizacijos ir asociacijos susitarime
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Tarybos 2005 m. lapkričio 21 d. sprendimą 2005/914/EB dėl Protokolo, iš dalies keičiančio Europos Bendrijų bei jų valstybių narių ir Buvusios Jugoslavijos Respublikos Makedonijos stabilizacijos ir asociacijos susitarimą dėl Buvusios Jugoslavijos Respublikos Makedonijos kilmės cukraus ir cukraus produktų importo į Bendriją tarifinių kvotų (1), ypač į jo 3 straipsnį,
kadangi:
(1)
Europos Bendrijų bei jų valstybių narių ir Buvusios Jugoslavijos Respublikos Makedonijos stabilizacijos ir asociacijos susitarimo (2) (toliau - SAS) 27 straipsnio 2 dalies antroje pastraipoje nustatoma, kad Bendrija Buvusios Jugoslavijos Respublikos Makedonijos kilmės produktų, klasifikuojamų Kombinuotosios nomenklatūros 1701 ir 1702 pozicijose, importui į Bendriją, neviršijant 7 000 tonų (neto masė) kvotos, turi taikyti nulinio muito režimą.
(2)
SAS įsigalioja 2006 m. sausio 1 d., todėl kvota turėtų būti atidaryta ir išsamios jos taikymo taisyklės turėtų įsigalioti nuo 2006 m. sausio 1 d.
(3)
Siekiant užtikrinti, kad 7 000 tonų metinė tarifinė kvota nebūtų viršyta, neturi būti pažeidžiamos leistinos importuojamų kiekių paklaidos, o iš importo licencijų kylančios teisės negali būti perleidžiamos. Todėl būtina nukrypti nuo 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (3) nuostatų.
(4)
Siekiant užtikrinti veiksmingą importo neviršijant metinės tarifinės kvotos vadybą, turi būti imtasi priemonių, kad valstybės narės rinktų atitinkamus duomenis ir perduotų juos Komisijai.
(5)
Siekiant sustiprinti kontrolę, metinei tarifinei kvotai priklausančių produktų priežiūra turėtų būti vykdoma pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (4) 308d straipsnį.
(6)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Šiuo reglamentu nustatomos išsamios Buvusios Jugoslavijos Respublikos Makedonijos kilmės produktų, klasifikuojamų Kombinuotosios nomenklatūros 1701 ir 1702 pozicijose, importo į Bendriją, neviršijant 7 000 tonų (neto masė) metinės nulinio muito tarifinės kvotos, kaip nurodyta Europos Bendrijų bei jų valstybių narių ir Buvusios Jugoslavijos Respublikos Makedonijos stabilizacijos ir asociacijos susitarimo (toliau - SAS) 27 straipsnio 2 dalies antroje pastraipoje, taisyklės.
2. 1 dalyje nurodyta kvota atidaroma nuo 2006 m. sausio 1 d.
2 straipsnis
1. 1 straipsnyje nurodytam importui reikalinga importo licencija, kurioje turi būti nurodytas kvotos eilės numeris 09.4327.
2. 1 dalyje nurodytos importo licencijos išduodamos pagal reglamento (EB) Nr. 1291/2000 ir Komisijos reglamento (EB) Nr. 1464/95 (5) , nuostatas, jei šiame reglamente nenumatyta kitaip.
3 straipsnis
Šiame reglamente vartojami tokie apibrėžimai:
a)
„importo laikotarpis“ tai vienų metų laikotarpis nuo sausio 1 d. iki kitų metų gruodžio 31 d.;
b)
„darbo diena“ - tai darbo diena Komisijos įstaigose Briuselyje.
4 straipsnis
1. Paraiškos dėl importo licencijų pateikiamos valstybių narių kompetentingoms institucijoms.
2. Kartu su paraiškomis dėl importo licencijų pateikiamas įrodymas, kad suinteresuotasis asmuo pateikė 2 EUR už 100 kg užstatą.
5 straipsnis
Paraiškose dėl importo licencijų ir importo licencijose nurodoma:
a)
8 skirsnyje „Buvusios Jugoslavijos Respublika Makedonija“ žodis „taip“ turi būti pažymėtas kryžiuku;
b)
20 skirsnyje pateikiamas vienas iš priede nurodytų įrašų.
Importo licencijos galioja tik Buvusiosios Jugoslavijos Respublikos Makedonijos kilmės produkcijai.
6 straipsnis
1. Paraiškos dėl importo licencijų gali būti pateikiamos kiekvieną savaitę nuo pirmadienio iki penktadienio. Ne vėliau kaip kitos savaitės pirmą darbo dieną valstybės narės praneša Komisijai cukraus produktų, suskirstytų pagal 8 skaitmenų KN kodą, kiekius, kuriems paraiškos dėl importo licencijos buvo pateiktos praėjusią savaitę.
2. Komisija kas savaitę sudaro sąrašą kiekių, kuriems buvo pateiktos paraiškos dėl importo licencijos.
3. Jei paraiškos dėl licencijų muitų tarifinei kvotai, nurodytai SAS 27 straipsnio 2 dalies antroje pastraipoje, viršija numatytą kiekį, Komisija sustabdo tolesnį paraiškų pateikimą dėl šios kvotos esamu importo laikotarpiu, nustato taikytiną paskirstymo koeficientą ir praneša valstybėms narėms, kad pasiektas nustatytas kiekis.
4. Kai taikant pagal 3 dalį priimtas priemones kiekis, kuriam išduota licencija, yra mažesnis nei buvo prašyta, paraiška dėl licencijos gali būti atšaukta per tris darbo dienas nuo priemonių priėmimo. Jei paraiška atšaukiama, iš karto turi būti grąžintas užstatas.
5. Licencijos išduodamos trečiąją darbo dieną po 1 dalyje nurodyto pranešimo, jų išdavimui taikomos priemonės, kurių pagal 3 dalį imasi Komisija.
6. Jei taikant pagal 3 dalį priimtas priemones, kiekis, kuriam išduodama licencija, yra mažesnis nei buvo prašyta, atitinkamai sumažinama užstato suma.
7. Pateikdama 1 dalyje numatytą pranešimą valstybė narė Komisiją taip pat informuoja apie cukraus kiekius, kuriems pagal 5 straipsnį buvo išduotos arba pagal 4 straipsnį panaikintos importo licencijos, bei apie cukraus kiekius, kuriems importo licencijos buvo grąžintos nepanaudotos arba iš dalies panaudotos. Tie pranešimai siejami su informacija, gauta praėjusią savaitę nuo pirmadienio iki penktadienio.
8. 1 ir 7 dalyse nurodyti pranešimai perduodami elektroninėmis priemonėmis naudojant šiuo tikslu Komisijos valstybėms narėms atsiųstą pranešimo formą.
7 straipsnis
Importo licencijos galioja nuo jų faktinės išdavimo dienos iki gruodžio 31 d.
8 straipsnis
1. Nukrypstant nuo Reglamento (EB) Nr. 1291/2000 8 straipsnio 4 dalies, į laisvą apyvartą išleidžiamas kiekis negali viršyti kiekio, nurodyto importo licencijos 17 ir 18 skirsniuose. Dėl to šios licencijos 19 skirsnyje įrašomas skaičius „0“.
2. Nukrypstant nuo Reglamento (EB) Nr. 1291/2000 9 straipsnio 1 dalies, importo licencijų suteikiamos teisės neperleidžiamos.
9 straipsnis
Komisijai paprašius, valstybės narės Komisiją informuoja apie Komisijos nurodytais mėnesiais pagal metinę tarifinę kvotą į laisvą apyvartą išleistus produktų kiekius pagal Reglamento (EEB) Nr. 2454/93 308d straipsnį.
10 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 23 d.